รัฐบาลไทย-ข่าวทำเนียบรัฐบาล-รมว.พม. รับมอบข้อเสนอเชิงนโยบาย ปี 2563 จากที่ประชุมระดับชาติของสภาองค์กรชุมชนตำบล
วันพฤหัสบดีที่ 10 กันยายน 2563
รมว.พม. รับมอบข้อเสนอเชิงนโยบาย ปี 2563 จากที่ประชุมระดับชาติของสภาองค์กรชุมชนตําบล
รมว.พม. รับมอบข้อเสนอเชิงนโยบาย ปี 2563 จากที่ประชุมระดับชาติของสภาองค์กรชุมชนตําบล
วันนี้ (10 ก.ย. 63) เวลา 14.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)รับมอบข้อเสนอเชิงนโยบาย ประจําปี 2563 จากที่ประชุมระดับชาติของสภาองค์กรชุมชนตําบล เพื่อนําเสนอให้คณะรัฐมนตรีและหน่วยงานที่เกี่ยวข้อง นําไปพิจารณาแก้ไขปัญหาตาม พ.ร.บ.สภาองค์กรชุมชน พ.ศ. 2551 โดยปีนี้ มีข้อเสนอแนะและแก้ไขปัญหาหลายด้าน เช่น ส่งเสริมและอนุรักษ์วิถีชีวิตกลุ่มชาติพันธุ์ การแก้ไขปัญหาไฟป่าและหมอกควัน เสนอทบทวนเมืองอุตสาหกรรมจะนะ จ.สงขลา การชดเชย จัดหาที่อยู่อาศัยให้ชุมชนที่ได้รับผลกระทบจากรถไฟรางคู่ที่ จ.ขอนแก่น ปัญหาโรงงานขยะอุตสากรรมในภาคตะวันออก เป็นต้น โดยมีผู้แทนสภาองค์กรชุมชนตําบลทั่วประเทศ รวมทั้งภาคีเครือข่าย และภาคประชาสังคม เข้าร่วมงานประมาณ 450 คน อีกทั้งเป็นประธานในพิธีลงนามบันทึกข้อตกลงความร่วมมือ การสนับสนุนเสริมสร้างความเข้มแข็งองค์กรชุมชน ระหว่างสภาองค์กรชุมชนกับหน่วยงานภาคีที่เกี่ยวข้อง นอกจากนี้ ยังเป็นประธานในพิธีมอบโล่แก่องค์กรดีเด่น ประจําปี 2563 จํานวน 15 รางวัล ให้กับสภาองค์กรชุมชนตําบล องค์การบริหารส่วนตําบล/เทศบาลตําบล และองค์การบริหารส่วนจังหวัด ณ ห้องประชุมไพบูลย์ วัฒนศิริธรรม ชั้น 1 สถาบันพัฒนาองค์กรชุมชน (องค์การมหาชน) เขตบางกะปิ กทม.
นายจุติกล่าวว่า ด้วยสภาองค์กรชุมชนจัดตั้งขึ้นตาม พระราชบัญญัติสภาองค์กรชุมชน พ.ศ.2551 โดยมีบทบาทและภารกิจสําคัญในการส่งเสริมให้ชุมชนและประชาชนเข้ามามีส่วนร่วมในการพัฒนาตําบลในด้านต่างๆ ทั้งสิ่งแวดล้อม ทรัพยากรธรรมชาติ การอนุรักษ์ศิลปวัฒนธรรม การเสนอแนะปัญหา แนวทางแก้ไข และความต้องการของประชาชนที่เกี่ยวกับการจัดทําบริการสาธารณะของหน่วยงานของรัฐหรือองค์กรปกครองส่วนท้องถิ่น เป็นต้น โดยได้กําหนดให้มีการประชุมสภาฯ ในระดับตําบลอย่างน้อยปีละ 4 ครั้ง และประชุมในระดับชาติอย่างน้อยปีละ 1 ครั้ง สําหรับปี 2563 ที่ประชุมระดับชาติของสภาองค์กรชุมชนตําบลมีข้อเสนอเชิงนโยบาย ตามมาตรา 32 (2) ความเห็นและข้อเสนอแนะเกี่ยวกับการกําหนดนโยบายและแผนพัฒนาเศรษฐกิจ สังคม และกฎหมาย รวมทั้งจัดการบริการสาธารณะของหน่วยงานของรัฐหรือองค์กรปกครองส่วนท้องถิ่นที่มีผลต่อพื้นที่มากกว่าหนึ่งจังหวัด ทั้งด้านเศรษฐกิจ สังคม คุณภาพชีวิต และสิ่งแวดล้อม ดังนี้ 1. สนับสนุนตําบลเข้มแข็งและพื้นที่จัดการตนเองของชุมชนท้องถิ่นแบบมีส่วนร่วม 2. ส่งเสริมฟื้นฟูอนุรักษ์วิถีชีวิตกลุ่มชาติพันธุ์และพื้นที่วัฒนธรรมพิเศษ และ 3.สนับสนุนการจัดการปัญหาไฟป่าและหมอกควัน และข้อเสนอเชิงนโยบาย ตามมาตรา 32 (3) สรุปปัญหาที่ประชาชนในจังหวัดต่างๆ ประสบและข้อเสนอแนะแนวทางการแก้ไข เพื่อเสนอให้คณะรัฐมนตรีพิจารณาสั่งการ ได้แก่ 1. จะนะเมืองต้นแบบอุตสาหกรรมก้าวหน้าแห่งอนาคต 2. เขตพัฒนาโครงการรถไฟทางคู่ จังหวัดขอนแก่น นครราชสีมา และ 3. ผลกระทบจากโรงงานประกอบกิจการขยะ 5 จังหวัด ได้แก่ จังหวัดชลบุรี ระยอง ปราจีนบุรี ฉะเชิงเทรา และสระแก้ว
นายจุติกล่าวเพิ่มเติมว่า สําหรับการลงนามบันทึกข้อตกลงความร่วมมือ การสนับสนุนเสริมสร้างความเข้มแข็งองค์กรชุมชน ระหว่างสภาองค์กรชุมชนกับหน่วยงานภาคีที่เกี่ยวข้อง จํานวน 10 หน่วยงาน เพื่อขับเคลื่อนสภาองค์กรชุมชนฯ ทั่วประเทศ (ปัจจุบัน มีการจัดตั้งแล้ว 7,825 แห่ง) ให้สามารถทํางานร่วมกับหน่วยงานต่างๆ ที่ร่วมลงนามได้อย่างกว้างขวาง ประกอบด้วย 1. สํานักงานบริหารนโยบายของนายกรัฐมนตรี (สบนร.) 2. สํานักงานป้องกันและปราบปรามการทุจริตในภาครัฐ (ป.ป.ท.) 3. สํานักงานคณะกรรมการป้องกันและปราบปรามยาเสพติด (ป.ป.ส.) 4. สํานักงานคณะกรรมการสุขภาพแห่งชาติ (สช.) 5. สถาบันพัฒนาองค์กรชุมชน (องค์การมหาชน) หรือ พอช. 6. กองดัชนีเศรษฐกิจการค้า สํานักงานนโยบายและยุทธศาสตร์การค้า กระทรวงพาณิชย์ 7. สํานักประสานสนับสนุนการพัฒนานโยบายสาธารณะเพื่อสุขภาวะรองรับสังคมสูงวัย (สป.สว.) 8. ศูนย์วนศาสตร์เพื่อคนกับป่า (RECOFTC) 9. มูลนิธิการพัฒนาที่ยั่งยืน ภาคเหนือ และ 10. สภาเกษตรกรแห่งชาติ